CELEX: 
Language: el
Date: 2019-07-29 00:00:00
Title: EΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ η οποία καταργεί την εκτελεστική απόφαση 2012/630/ΕΕ της Επιτροπής για την αναγνώριση του νομοθετικού και εποπτικού πλαισίου του Καναδά ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας

EΚΤΕΛΕΣΤΙΚΗ ΑΠΟΦΑΣΗ (ΕΕ) …/... ΤΗΣ ΕΠΙΤΡΟΠΗΣ
            
            
               της 29.7.2019
            
            
               η οποία καταργεί την εκτελεστική απόφαση 2012/630/ΕΕ της Επιτροπής για την αναγνώριση του νομοθετικού και εποπτικού πλαισίου του Καναδά ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
                  1
                και ιδίως το άρθρο 5 παράγραφος 6,
            
            
               Εκτιμώντας τα ακόλουθα:
            
            
               (1)Δυνάμει του άρθρου 5 παράγραφος 6 του κανονισμού (ΕΚ) αριθ. 1060/2009 η Επιτροπή εξουσιοδοτείται να εκδώσει απόφαση ισοδυναμίας δια της οποίας αναγνωρίζει ότι το νομοθετικό και εποπτικό πλαίσιο τρίτης χώρας εξασφαλίζει ότι οι οργανισμοί αξιολόγησης πιστοληπτικής ικανότητας («ΟΑΠΙ») που είναι εγκεκριμένοι ή εγγεγραμμένοι στην εν λόγω τρίτη χώρα συμμορφώνονται προς νομικά δεσμευτικές απαιτήσεις οι οποίες είναι ισοδύναμες με τις απορρέουσες από τον εν λόγω κανονισμό και υπόκεινται σε αποτελεσματική εποπτεία και επιβολή στην εν λόγω τρίτη χώρα. Για να θεωρηθεί ισοδύναμο το νομοθετικό και εποπτικό πλαίσιο, πρέπει να πληροί τουλάχιστον τις προϋποθέσεις που ορίζονται στο άρθρο 5 παράγραφος 6 του κανονισμού (ΕΚ) αριθ. 1060/2009. 
            
            
               (2)Στις 5 Οκτωβρίου 2012, η Επιτροπή εξέδωσε την εκτελεστική απόφαση 2012/630/ΕΕ
                  2
               , σημειώνοντας ότι οι τρεις αυτές προϋποθέσεις πληρούνται και θεωρώντας το νομοθετικό και εποπτικό πλαίσιο του Καναδά για τους ΟΑΠΙ ως ισοδύναμο με τις απαιτήσεις του κανονισμού (ΕΚ) αριθ. 1060/2009 που ίσχυε τότε.
            
            
               (3)Το νομοθετικό και εποπτικό πλαίσιο του Καναδά εξακολουθεί να πληροί τις τρεις προϋποθέσεις που προβλέπονταν αρχικά στο άρθρο 5 παράγραφος 6 του κανονισμού (ΕΚ) αριθ. 1060/2009. Ο κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου
                  3
                εισήγαγε πρόσθετες απαιτήσεις για τους ΟΑΠΙ που είναι εγγεγραμμένοι στην Ένωση, με αποτέλεσμα να καταστεί αυστηρότερο το νομικό και εποπτικό καθεστώς για τους εν λόγω ΟΑΠΙ. Αυτές οι πρόσθετες απαιτήσεις περιλαμβάνουν νομικά δεσμευτικούς κανόνες για τους ΟΑΠΙ όσον αφορά τις προοπτικές αξιολόγησης, τη διαχείριση συγκρούσεων συμφερόντων, τις απαιτήσεις εμπιστευτικότητας, την ποιότητα των μεθοδολογιών αξιολόγησης, καθώς και την παρουσίαση και κοινοποίηση των αξιολογήσεων πιστοληπτικής ικανότητας. 
            
            
               (4)Σύμφωνα με το άρθρο 2 δεύτερο εδάφιο περίπτωση 1) στοιχείο β) του κανονισμού (ΕΕ) αριθ. 462/2013, οι πρόσθετες απαιτήσεις ισχύουν για τους σκοπούς της αξιολόγησης της ισοδυναμίας των νομικών και εποπτικών πλαισίων τρίτων χωρών από την 1η Ιουνίου 2018. 
            
            
               (5)Στις 6 Ιουλίου 2017, η Εποπτική Αρχή του Καναδά δημοσίευσε «Ανακοίνωση με προτεινόμενες τροποποιήσεις στο Εθνικό Μέσο 25-101 για τους Καθοριζόμενους Οργανισμούς Αξιολόγησης της Πιστοληπτικής Ικανότητας», δηλώνοντας ότι οι εν λόγω τροποποιήσεις ήταν απαραίτητες προκειμένου να αποτυπωθούν οι νέες απαιτήσεις που ισχύουν για τους ΟΑΠΙ στην ΕΕ, ούτως ώστε η Ένωση να συνεχίσει να αναγνωρίζει το καναδικό κανονιστικό καθεστώς ως ισοδύναμο για κανονιστικούς σκοπούς στην Ένωση.
            
            
               (6)Στις 13 Ιουλίου 2017, η Επιτροπή ζήτησε τη συμβουλή της Ευρωπαϊκής Αρχής Κινητών Αξιών και Αγορών («ESMA») σχετικά με την ισοδυναμία του νομοθετικού και εποπτικού πλαισίου του Καναδά, μεταξύ άλλων, με τις πρόσθετες αυτές απαιτήσεις που θεσπίστηκαν με τον κανονισμό (ΕΕ) αριθ. 462/2013 και την απόφασή της σχετικά με το ουσιώδες τυχόν διαφορών. 
            
            
               (7)Στην τεχνική συμβουλή της, που δημοσιεύθηκε στις 17 Νοεμβρίου 2017, η ESMA ανέφερε ότι το νομοθετικό και εποπτικό πλαίσιο του Καναδά για τους ΟΑΠΙ θα περιλάμβανε επαρκείς διατάξεις οι οποίες ανταποκρίνονται στους στόχους των πρόσθετων απαιτήσεων που θέσπισε ο κανονισμός (ΕΕ) αριθ. 462/2013 σε περίπτωση που η προτεινόμενη μεταβολή κανόνων εφαρμοζόταν στο δίκαιο πριν από την 1η Ιουνίου 2018.
            
            
               (8)Στις 29 Μαρτίου 2018, η Εποπτική Αρχή του Καναδά ανακοίνωσε στον δικτυακό της τόπο ότι εξετάζει ακόμη τις παρατηρήσεις που έλαβε κατά την περίοδο υποβολής παρατηρήσεων και ότι σκοπεύει να αναβάλει τις τροποποιήσεις στο Εθνικό Μέσο 25-101 για μεταγενέστερη ημερομηνία του 2018. Ωστόσο, η Εποπτική Αρχή του Καναδά ενημέρωσε τις υπηρεσίες της Επιτροπής ότι τα σχέδια περί τροποποίησης του Εθνικού Μέσου 25-101 για τους Καθοριζόμενους Οργανισμούς Αξιολόγησης της Πιστοληπτικής Ικανότητας έχουν επί του παρόντος ανασταλεί, χωρίς να παράσχει κάποια ένδειξη για νέα ημερομηνία. Συνεπώς, η αξιολόγηση στην οποία βασίζεται η παρούσα απόφαση δεν λαμβάνει υπόψη τυχόν αναμενόμενες τροποποιήσεις.
            
            
               (9)Ο κανονισμός (ΕΕ) αριθ. 462/2013 εισάγει, ως σημείο κγ), έναν ορισμό της προοπτικής αξιολόγησης στο άρθρο 3 παράγραφος 1 του κανονισμού (ΕΚ) αριθ. 1060/2009, ο οποίος πλέον επεκτείνει ορισμένες απαιτήσεις που ισχύουν για τις αξιολογήσεις πιστοληπτικής ικανότητας στις προοπτικές αξιολόγησης. Το πλαίσιο του Καναδά δεν αναγνωρίζει τις προοπτικές αξιολόγησης ως χωριστό και διακριτό στοιχείο από την αξιολόγηση πιστοληπτικής ικανότητας, παρότι υπάρχουν ορισμένες αναφορές σε δράσεις, γνωμοδοτήσεις και εκθέσεις οι οποίες είναι επαρκώς ευρείες ώστε να περιλαμβάνουν σιωπηρά τις προοπτικές αξιολόγησης.
            
            
               (10)Προκειμένου να ενισχυθεί η αντίληψη περί ανεξαρτησίας των οργανισμών αξιολόγησης πιστοληπτικής ικανότητας έναντι των αξιολογούμενων οντοτήτων, ο κανονισμός (ΕΕ) αριθ. 462/2013 επεκτείνει στο άρθρο 6 παράγραφος 4 και στα άρθρα 6α και 6β του κανονισμού (ΕΚ) αριθ. 1060/2009 τους κανόνες σχετικά με τις συγκρούσεις συμφερόντων στις συγκρούσεις συμφερόντων που προκαλούνται στις περιπτώσεις μετόχων ή μελών που κατέχουν σημαντική θέση εντός του ΟΑΠΙ. Το πλαίσιο του Καναδά δεν είναι τόσο λεπτομερές ή δεσμευτικό όσο το καθεστώς της Ένωσης. Παρότι προβλέπεται ως γενική απαίτηση ο σχεδιασμός εύλογων εσωτερικών μηχανισμών των οποίων η επάρκεια και η αποτελεσματικότητα θα παρακολουθούνται και θα αξιολογούνται ώστε να αντιμετωπίζονται ενδεχόμενες αδυναμίες, δεν προβλέπεται τόσο λεπτομερής, ρητή απαίτηση περί αντιμετώπισης των συγκρούσεων συμφερόντων που αφορούν σημαντικούς μετόχους. Επιπλέον, δεν υπάρχει απαγόρευση έκδοσης αξιολόγησης πιστοληπτικής ικανότητας για μια οικονομική οντότητα εάν ένα μέλος του διοικητικού συμβουλίου του ΟΑΠΙ ή μέτοχος που κατέχει πάνω από το 10 % των μετοχών ή των δικαιωμάτων ψήφου του ΟΑΠΙ κατέχει επίσης ποσοστό μεγαλύτερο του 10 % των μετοχών της αξιολογούμενης οντότητας. Επίσης δεν ισχύει καμία απαγόρευση παροχής συμβουλευτικών υπηρεσιών σε αξιολογούμενη οντότητα ενός ΟΑΠΙ όσον αφορά άτομο ή οντότητα που κατέχει πλέον του 5 % των μετοχών ή των δικαιωμάτων ψήφου του εν λόγω ΟΑΠΙ.
            
            
               (11)Ο κανονισμός (ΕΕ) αριθ. 462/2013 εισάγει νέες διατάξεις για να διασφαλιστεί ότι οι εμπιστευτικές πληροφορίες χρησιμοποιούνται μόνο για σκοπούς που σχετίζονται με δραστηριότητες αξιολόγησης πιστοληπτικής ικανότητας και προστατεύονται από απάτη, κλοπή ή κατάχρηση. Για τον σκοπό αυτό, το άρθρο 10 παράγραφος 2α του κανονισμού (ΕΚ) αριθ. 1060/2009 απαιτεί από τους ΟΑΠΙ να αντιμετωπίζουν όλες τις αξιολογήσεις πιστοληπτικής ικανότητας, τις προοπτικές αξιολόγησης και τις σχετικές πληροφορίες ως εμπιστευτικές πληροφορίες μέχρις ότου κοινοποιηθούν στο κοινό. Το νομοθετικό και εποπτικό πλαίσιο του Καναδά περιλαμβάνει ορισμό των εμπιστευτικών πληροφοριών, όμως οι αξιολογήσεις πιστοληπτικής ικανότητας και οι σχετικές πληροφορίες δεν αναγνωρίζονται αυτόματα ως τέτοιες.
            
         
         
            
               (12)Ο κανονισμός (ΕΕ) αριθ. 462/2013 αποσκοπεί στην αύξηση του επιπέδου διαφάνειας και ποιότητας των μεθοδολογιών αξιολόγησης. Εισάγει στο παράρτημα Ι ενότητα Δ υποενότητα Ι παράγραφος 3 του κανονισμού (ΕΚ) αριθ. 1060/2009 υποχρέωση για τους ΟΑΠΙ να παρέχουν στην αξιολογούμενη οντότητα δυνατότητα να επισημαίνει τυχόν αντικειμενικά λάθη πριν από τη δημοσίευση της αξιολόγησης πιστοληπτικής ικανότητας ή της προοπτικής αξιολόγησης. Το νομοθετικό και εποπτικό πλαίσιο του Καναδά απαιτεί από τους ΟΑΠΙ να ενημερώνουν την αξιολογούμενη οντότητα, χωρίς να προσδιορίζει εάν αυτό πρέπει να γίνεται κατά τις ώρες εργασίας της, για τις πληροφορίες ζωτικής σημασίας και τις βασικές εκτιμήσεις στις οποίες θα βασιστεί μια αξιολόγηση πριν από τη δημοσίευσή της παρότι δεν έχει θεσπιστεί χρονοδιάγραμμα εντός του οποίου να μπορεί να απαντήσει η αξιολογούμενη οντότητα.
            
            
               (13)Ο κανονισμός (ΕΕ) αριθ. 462/2013 εισάγει διασφαλίσεις στο άρθρο 8 παράγραφος 5α, παράγραφος 6 περιπτώσεις αα) και αβ) και παράγραφος 7 του κανονισμού (ΕΚ) αριθ. 1060/2009 προκειμένου να διασφαλιστεί ότι οποιαδήποτε τροποποίηση των μεθοδολογιών αξιολόγησης δεν θα έχει ως αποτέλεσμα λιγότερο αυστηρές μεθοδολογίες. Αν και το νομοθετικό και εποπτικό πλαίσιο του Καναδά απαιτεί την έκδοση αξιολογήσεων πιστοληπτικής ικανότητας σύμφωνα με μεθοδολογίες που είναι αυστηρές, συστηματικές, συνεχείς και υπόκεινται σε επικύρωση, δεν προβλέπεται ρητή απαίτηση για την έκδοση τροποποιήσεων των αξιολογήσεων πιστοληπτικής ικανότητας σύμφωνα με δημοσιευμένες μεθοδολογίες. Οι ΟΑΠΙ δεν βαρύνονται με την υποχρέωση να διαβουλεύονται με τους συμμετέχοντες στην αγορά για αλλαγές στις μεθοδολογίες τους ή να διορθώνουν σφάλματα στις μεθοδολογίες τους. Ούτε προβλέπεται ρητή απαίτηση περί κοινοποίησης στην εποπτική αρχή, σε άλλες αρχές ή επηρεαζόμενες οντότητες τυχόν σφάλματος σε μεθοδολογία το οποίο θα μπορούσε να έχει αντίκτυπο στις αξιολογήσεις των ΟΑΠΙ.
            
            
               (14)Ο κανονισμός (ΕΕ) αριθ. 462/2013 ενισχύει τις απαιτήσεις σχετικά με την παρουσίαση και κοινοποίηση των αξιολογήσεων πιστοληπτικής ικανότητας. Σύμφωνα με το άρθρο 8 παράγραφος 2 και το παράρτημα Ι ενότητα Δ υποενότητα Ι παράγραφος 2α του κανονισμού (ΕΚ) αριθ. 1060/2009, οι ΟΑΠΙ συνοδεύουν την κοινοποίηση των μεθοδολογιών, των προτύπων και των βασικών παραδοχών αξιολόγησης με σαφείς και ευχερώς κατανοητές κατευθυντήριες γραμμές, που επεξηγούν τις παραδοχές, τις παραμέτρους, τα όρια και τις αβεβαιότητες που περιβάλλουν τα πρότυπα και τις μεθόδους αξιολόγησης που εφαρμόζονται σε αυτού του είδους τις αξιολογήσεις πιστοληπτικής ικανότητας. Το νομοθετικό και εποπτικό πλαίσιο του Καναδά δεν προβλέπει αυστηρή απαίτηση η οποία να διασφαλίζει ότι οι δράσεις και οι μεθοδολογίες αξιολόγησης της πιστοληπτικής ικανότητας συνοδεύονται από κατάλληλες κατευθυντήριες γραμμές. Επιπλέον, δεν υπάρχει ρητή απαίτηση να αναφέρουν οι ΟΑΠΙ στην αξιολόγηση πιστοληπτικής ικανότητας ότι η τελευταία αποτελεί γνώμη του οργανισμού και ότι μόνο σε περιορισμένο βαθμό θα πρέπει να στηριχθεί κανείς σε αυτήν.
            
            
               (15)Προκειμένου να ενισχυθεί ο ανταγωνισμός και να περιοριστούν οι πιθανότητες σύγκρουσης συμφερόντων στον τομέα των ΟΑΠΙ, ο κανονισμός (ΕΕ) αριθ. 462/2013 θεσπίζει μια απαίτηση στο παράρτημα Ι ενότητα Ε υποενότητα ΙΙ του κανονισμού (ΕΚ) αριθ. 1060/2009, σύμφωνα με την οποία η αμοιβή που χρεώνει ο ΟΑΠΙ για την παροχή υπηρεσιών αξιολόγησης πιστοληπτικής ικανότητας και βοηθητικών υπηρεσιών θα πρέπει να μην εισάγει διακρίσεις και να βασίζεται στο πραγματικό κόστος. Ο κανονισμός απαιτεί από τους ΟΑΠΙ να κοινοποιούν ορισμένες χρηματοοικονομικές πληροφορίες. Το νομοθετικό και εποπτικό πλαίσιο του Καναδά δεν απαιτεί συστηματικά από τους ΟΑΠΙ να παρέχουν πολιτικές τιμολόγησης ούτε στις εποπτικές αρχές ούτε στις αξιολογούμενες οντότητες, παρότι η εποπτική αρχή δύναται να ζητήσει τις εν λόγω πληροφορίες σε περίπτωση έρευνας. Επιπλέον, δεν απαιτείται η αμοιβή που χρεώνεται στους πελάτες να βασίζεται στο κόστος και να μην εισάγει διακρίσεις.
            
            
               (16)Λαμβανομένων υπόψη των παραγόντων που εξετάστηκαν, το νομοθετικό και εποπτικό πλαίσιο του Καναδά για τους ΟΑΠΙ δεν πληροί όλες τις προϋποθέσεις ισοδυναμίας που προβλέπονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009. Ως εκ τούτου, δεν μπορεί να θεωρηθεί ισοδύναμο με το νομικό και εποπτικό πλαίσιο που καθιερώθηκε με τον εν λόγω κανονισμό.
            
            
               (17)Ως εκ τούτου, η εκτελεστική απόφαση 2012/630/ΕΕ θα πρέπει να καταργηθεί.
            
            
               (18)Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: 
            
            
               Άρθρο 1
            
            
               Η εκτελεστική απόφαση 2012/630/ΕΕ καταργείται.
            
            
               Άρθρο 2
            
            
               Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
            
            
            
               Βρυξέλλες, 29.7.2019
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        ΕΕ L 302 της 17.11.2009, σ. 1
               
               
                  
                     (2)
                  
                        Εκτελεστική απόφαση 2012/630/ΕΕ της Επιτροπής, της 5ης Οκτωβρίου 2012, για την αναγνώριση του νομοθετικού και εποπτικού πλαισίου του Καναδά ως ισοδύναμου προς τις διατάξεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (ΕΕ L 278 της 12.10.2012, σ. 17-18).
               
               
                  
                     (3)
                  
                        Κανονισμός (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την τροποποίηση του κανονισμού (ΕΚ) αριθ. 1060/2009 για τους οργανισμούς αξιολόγησης πιστοληπτικής ικανότητας (ΕΕ L 146 της 31.5.2013, σ. 1).